Volontiranje u vreme pandemije virusa COVID – 19!

Godinama unazad svrhu života pronalazila sam u nastojanju da koliko god je moguće pružim pomoć ljudima kojima je neophodna. Kročeći u organizaciju Crvenog krsta Inđija, čiji članovi su tokom godina postali moja druga porodica, shvatila sam da, kako kažu, sitnice čine život. U martu ove godine, zadesila nas je teška pandemija virusa COVID – 19. Nažalost, postali smo svedoci zastrašujućih prizora koji su preplavili ceo svet. Kao mala organizacija odlučili smo da se svim snagama udružimo i suprotstavimo onome što se dešava oko nas. Inspiracije nam nikada nije manjkalo kao ni međusobne podrške i pomoći. Prioritet su nam bili naši stariji sugrađani, koji su kao rizična grupa ostajali zatvoreni u svoja četiri zida. Njihova sreća postala je naša. Svakim danom smenjivali smo se, oblačili naše volonterske uniforme i započinjali novu revoluciju osmeha. Poneki bi ostali u kancelarijama organizacije kako bi uvek bili dostupni za pozive starijih. Na taj način pravili smo spisak ljudi kojima je potrebna naša pomoć, a ujedno smo im pružili i čašicu razgovora kao podršku. Šest dana u nedelji bismo plaćali račune, podizali penzije, obavljali nabavke, prenosili ručak od ćerke do majke, dostavljali hranu za male životinje, itd. Nedeljom u ranim jutarnjim satima, naši volonteri bi se nalazili na ulicama našeg malog grada, čekajući prve ranoranioce. Od dezinfekcije ruku pre korišćenja bankomata, pa do uobičajenih poslova, sve je ispunjeno do poslednjeg zahteva. Kao lepa uspomena, u ova ne tako lepa vremena, ostaće mi zahvalnost i poverenje koji su nam je povereni. Na kraju dana, neprocenjiv je osećaj imati predstavu kako je to usrećiti nekoga malim gestom. Verujem da smo svi izvukli poneku poruku iz svega.

„Imamo dve ruke. Jednu da pomognemo sebi, drugu da pomognemo drugima“. Budimo zahvalni na svemu i dovoljno nesebični tu zahvalnost da podelimo.

S ljubavlju, Milanović Vanja